ुस गया। भैया ने मुस्कराते हुए खींचकर उसे बाहर निकाला । ग्रीवा आकाश की ओर उठाकर कर्ण ने अट्टहास किया। द्रौपदी के उन शब्दों के पश्चात् कर्ण की वह हँसी भी मण्डप में बैठे राजाओं को भयभीत कर गयी। दूसरे ही क्षण आवेग से शिव-धनुष नीचे फेंककर, लौटकर वह दुर्योधन के समीप के आसन पर जा बैठा ।
"याज्ञसेना पांचाली ने संस्कारवश फिर सिर झुकाया। कहनेवाली थी याज्ञसेना द्रौपदी और जिससे वह कटु बात कही गयी, वह था सूर्यभक्त कर्ण; इसलिए मण्डप में बैठे सभी राजा स्तब्ध रह गये। उनमें आपस में कानाफूसी शुरू हो गयी। आर्यावर्त के समस्त पौरुष का उपहास करता मत्स्य-यन्त्र निरन्तर घूमता ही रहा। मण्डप में चारों ओर प्रचण्ड तनाव व्याप गया। तब यज्ञपुत्र धृष्टद्युम्न उठ खड़ा हुआ। वह गरज उठा- क्या मेरी यज्ञदत्त भगिनी का वरण करने का साहस आर्यावर्त के एक भी नरश्रेष्ठ नरेश में नहीं है ? यहाँ का समस्त धनुर्वेद क्या आज पराक्रम-शून्य हुआ हैं? रूपसुन्दरी, गुणवती, पांचालपुत्री द्रौपदी को क्या उचित जीवन साथी नहीं मिलेगा? क्या इस यः कश्चित् मत्स्य- यन्त्र के समक्ष अपनी हार स्वीकार करने के लिए ही इतने सारे नरेश यहाँ इकट्ठे हुए हैं? धिक्कार - धिक्कार है अपने गगनभेदी पराक्रम की डींग हाँकनेवाले आर्यावर्त के क्षत्रियत्व पर! धिक्कार है सूर्य-चन्द्र कुल के वंशज कहलानेवाले क्षत्रियों पर !' वे धृष्टद्युम्न के मुख से निकलनेवाले शब्द नहीं थे, - भभकते यज्ञकुण्ड से निकलनेवाली चिनगारियाँ थीं वे। सुनकर कुछ राजाओं के हाथ उनके शस्त्रों की ओर बढ़े तो कुछ राजाओं ने कानों पर हाथ धरे ।
"अब मेरी दायीं ओर बैठे मेरे प्रिय भैया-द्वारिकाधीश श्रीकृष्ण तनकर खड़े हो गये। वे कुछ बुदबुदा रहे थे। सम्भवतः वे सुदर्शन चक्र के आवाहन के दिव्य मन्त्र थे।
"जैसे ही वे उठकर खड़े हुए, यादवों के साथ-साथ वहाँ उपस्थित राजाओं में से कई आमन्त्रितों ने उच्च स्वर में उनके जयघोष के नारे लगाये। उनके पूर्ण विकसित सूर्य-पुष्प समान मुखमण्डल से दृष्टि हटाने को मेरा मन ही नहीं कर रहा था। मैं उनकी ओर देखता ही रहा। अब किसी भी क्षण वे इडादेवी का जयघोष करते हुए अग्रसर होनेवाले थे। अब तक अकेले अंगराज कर्ण ने ही डौलदार वीरासन लगाकर उस भारी-भरकम शिव-धनुष को उठाया था। परन्तु मेरे भैया अब उससे भी अधिक प्रभावी वीरासन लगाकर अपने शाङ्ग धुनष की भाँति उसे सहज ही उठानेवाले थे। उनका केवल वीरासन देखकर ही मण्डप में उपस्थित नरेश हर्ष से तालियाँ बजानेवाले थे। आचार्य सान्दीपनि का स्मरण करके, नितान्त सरलता से प्रत्यंचा पर सूचिबाण चढ़ाकर, आँखें मूंदकर वे मन-ही-मन इडादेवी को वन्दन करनेवाले थे। जलकुण्ड में गर गर - फिरते मत्स्य के नेत्र पर अपनी दृष्टि एकाग्र करके पहले ही बाण के प्रक्षेपण से वे अनायास ही मत्स्य का नेत्रभेद करनेवाले थे।
"द्वारिकाधीश के नाम का जयघोष सुनकर मगधराज जरासन्ध, पांचालराज द्रुपद, युवराज